23. schôdza NR SR - 3.deň - A. dopoludnia
Dátum: 2024-11-28
Poslanec: Kišš, Štefan (PS)
Druh vystúpenia: Vystúpenie v rozprave

20. Pekný deň všetkým. Tento rozpočet, o ktorom tu dnes rokujeme, je možno najhorší, aký si pamätám za svoju kariéru, azda mu konkuruje len ten minuloročný, ktorý teda sľuboval konsolidáciu, ale v skutočnosti míňal ešte viacej, ako konsolidoval. Tento má v sebe svoj konsolidačný element, áno, šetrí tú potrebnú sumu peňazí, akurát šetrí ju spôsobom veľmi-veľmi zlým, ktorý nakoniec dopadne na občanov, dopadne na ekonomiku, na firmy. A mne je ľúto, že to musím konštatovať, pretože poznám mnohých ľudí, ktorí sa na príprave rozpočtu podieľajú na ministerstve financií, na ďalších kapitolách tzv., ministerstvách iných, v iných inštitúciách verejných sú desiatky ľudí, ktorí celú svoju prácu, vlastne celý deň robia na takýchto veciach. A ja viem, že tie ich riešenia do veľkej miery existujú, tu sú, akurát sa nedostali do parlamentu, nedostali sa ani na vládu, pretože ich politici odmietli. A takisto verím tomu, že aj pán minister financií má dobré úmysly, že chce urobiť aj dobré veci. Urobiť takú konsolidáciu, ktorá nezasiahne takto dramaticky ľudí, občanov, firmy, ekonomiku. Avšak je, ten politický výtlak nemá, často na koaličnej rade ho prevalcujú jeho kolegovia, pán Andrej Danko, ďalší, vydupú si tam svoje a výsledkom je, že máme takýto rozpočet, takúto konsolidáciu, ktorú tu dnes vidíme. A takisto tvrdím, že táto konsolidácia a z nej vyplývajúci rozpočet, o ktorom tu dnes rokujeme, je jeden podvod na občanoch. Jednoducho aká konsolidácia, taký rozpočet, ľuďom berú, sebe dávajú a v priebehu tejto rozpravy vám podrobnejšie vysvetlím, ako to myslím. Jednoducho všetkým nám sľubovali, že s verejnými financiami urobia poriadok, že sú skúsení profesionáli, že sa nám všetkým bude žiť lepšie, pokojnejšie a bezpečnejšie. No, dnes sú vo vláde vyše rok, majú prezidenta a celý štátny aparát a výsledkom je, že Slováci sú chudobnejší, ekonomika ako tatranský tiger teda nevyzerá, skôr vyzerá ako taká vychudnutá mačka a týmto rozpočtom ju tak akurát chcú doraziť. Tomuto rozpočtu sme, teda mám niekoľko takých pomenovaní a postupne teda nimi prejdem, a teda podrobnejšie ilustrujú to, čo som povedal v tomto úvode. Za prvé, a to je v skutočnosti najdôležitejšie, je to rozpočet rastúceho dlhu. Od nástupu, odkedy prišli, neušetrili nič. Poznáte to známe, že chceme sa prikrývať takou perinou, akou, na akú v skutočnosti máme. Táto vláda to nerobí a v čase, keď nastúpila k moci, na jeseň v roku 2023, už to bolo spomínané, bol odhadovaný deficit verejných financií 4,7 % HDP. Na konci roku 2025 podľa tohto rozpočtu, na základe opatrení, ktoré predstavili, bude deficit 4,7 % HDP očakávaný. To znamená 4,8, 4,7. Vyzerá to veľmi podobne a ja viem, teraz príde tá odpoveď, že však sme naplnili volebné sľuby, rozdali sme dôchodky, rozdali sme hypotéky, kadečo, lenže jednak tým, na margo dôchodcov, tak do jedného vrecka dôchodcom dali cez 13. dôchodky, z druhého vrecka im to zobrali cez dépeháčku, cez ďalšie opatrenia. Aj dôchodcovia prídu skrátka, všetci ďalší občania tiež. A keď už teda hovoria o sľuboch, tak potom je moja otázka, kde sú lacnejšie potraviny, sociálne istoty a všetky ďalšie sľuby, ktoré sme tu tiež mali, ale na tie sa trochu už pozabúda, aspoň teda v diskusii zo strany vládnej koalície. No a napriek tomu dvojročnému uťahovaniu opaskov kvôli nezodpovednosti vlády, kvôli tomu, ako pristupuje k tejto konsolidácii, nás bude vláda zadlžovať ďalej. Dnes dlží každý Slovák približne 15-tisíc eur, o tri roky to bude približne 19-tisíc eur, čo je o 4-tisíc viac, a dlh stúpne z 56 % HDP na približne 64 % HDP. Napriek sľubu, jednému z viacerých, teda zjavne tie, ktoré sa nechystajú splniť, že stabilizujú dlh. A ministerstvo financií sa tvári vo svojom dokumente, v rozpočte, že dlh bude rásť miernejšie, bude stále rásť aj podľa ministerstva financií, ale o niečo menej, ako je odhad iných inštitúcií. Tvrdí, že to bude 60,5. A tie dôvody, alebo teda ten, tá prognóza je naivná a podľa mňa zo štyroch dôvodov. Za prvé, všetky ostatné inštitúcie, Rada pre rozpočtovú zodpovednosť, Európska komisia a ďalšie predpovedajú horší vývoj dlhu a ekonomiky, tých 64 % HDP, ako som povedal pred chvíľou. Za druhé, tú polmiliardovú rezervu, pamätáte si, najprv to bola Ficova miliarda, keď prišiel rozpočet, už to bola len pol miliarda, tak tú pol miliardu už vlastne prejedli zdravotníci, výnimky na dani z finančných transakcií a prichádzajúca, teda pán premiér nám povedal, že sme drbnutí, že si myslíme, že nezasanuje cenu plynu, no tak čakáme, nie sme drbnutí, očakávame, že na plyn dá tých 400 mil., tzv. helikoptérovú pomoc, polmiliardová rezerva prejedená. Za tretie, ten výber daní a prognóza má svoje riziká. Trasie sa nám Nemecko, neisté je USA, výber daní aj bez externých faktorov od príchodu vlády klesá. Pán minister urobil predvčerom s prezidentom finančnej správy tlačovku, predstavili QR kód od roku 2026 na platby, na platby v obchodoch, volajú to stratégia lepšieho výberu daní a od toho nám má stúpnuť výber daní. Považujem to za nekompletné splnenie úlohy, len represia malých nie je, alebo teda len na tých malých predajcov, tam síce, samozrejme, sú daňové úniky, ale to gro sa nachádza u veľkých podnikateľov, u veľkých platbách, karuselových podvodoch, na tie, o týchto som sa zatiaľ nedozvedel nič. A za štvrté, prečo tá prognóza dlhu je problematická, je, že vláda vyprázdňuje špajzu. Pamätáte si, mali sme nízke úroky, hrubý dlh nám stúpol, čistý o niečo menej, pretože sa vyemitovali dlhopisy s takmer nulovou úrokovou sadzbou. Takpovediac sa naplnila špajza, mali sme veľkú, máme stále veľkú hotovostnú rezervu. V tej prognóze ministerstva financií sa vláda chystá túto hotovostnú rezervu prejesť. To znamená, stále bude zvyšovať dlh, ešte nám nepredstavila všetky opatrenia, ako to chce dosiahnuť, vrátane predvolebného roku a chce to dosiahnuť takým spôsobom, že vyprázdni špajzu, nieže si na tieto, na toto znižovanie dlhu zarobí. No takto pre mňa konsolidácia nevyzerá. A za ten dlh si platíme čoraz viac, logicky. Ešte sa vieme financovať, moja otázka znie, dokedy a za akú cenu. A poviem viac. Za prvé, budúci rok potrebujeme si požičať historicky najviac, suverénne najviac, odkedy teda existujeme, 13 mld. eur. Do kontextu, tento rok už je to celkom veľa, 10 mld. a celkom sa zapotili na ARDAL-e a na ministerstve financií, aby to vyemitovali. Pre kontext, do roku 2022 povedzme, že ešte v relatívne normálnom svete, ktorý existoval, sa emitovalo niekde okolo 5 mld., štyri-päť, tak nejak, hej, tak niekde to kolísalo. Dnes sme levelovo úplne inde. No a potom prišiel na finančný výbor pán Bytčánek, šéf ARDAL-u, predstaviť nám dlhopisy pre ľudí, tak som to využil a som sa ho spýtal, teda nech nám skomentuje, ako to vyzerá na budúci rok. A povedal, že on odhaduje, že ten trh na budúci rok je približne na 8 mld., že očakáva, že vieme vyemitovať 8 mld., potrebujeme 13. Moja otázka je, kde je tých 5 mld., čo sú obrovské peniaze. A o tomto by sme sa mali rozprávať najviac, ako toto urobiť, pretože, samozrejme, že sa to dá, ale otázka je ako a za akú cenu. Pri tejto situácii platí, že sa emitujeme drahšie, to znamená, tie úroky, ktoré platíme potom, sú vyššie. Jednak toho dlhu je viac, samozrejme, pretože máme väčší dlh, objektívne sú veľké, väčšie úrokové miery, lebo je iný svet, úplne všade na svete sú vyššie a u nás sú ešte vyššie kvôli nezodpovednosti vlády. Tá tzv. riziková prirážka je pomerne veľká a to stojí peniaze. Uvediem to na príklade. Keď na trhovisku všetci predávajú napr. vajíčka za 40 centov a vy prídete a budete všetkým ponúkať vajíčka za 20 centov, tak si kúpia tie vaše za tých 20 centov, pretože sú lacnejšie. Je to trošku zjednodušený príklad aj ceny sú ilustratívne, ale tak nejak vyzerajú emisie nášho dlhu, pretože potrebujeme predať veľa, predávame za výhodnú cenu, aby sme aspoň predali, pretože ak by sme nepredali, tak tu máme skutočnú skazu. A teda tvrdím, že, nerád to takto vyslovujem, ale bankrot nie je zažehnaný, toto ozdravenie financií nie je a musíme venovať veľa energie, aby sme, aby sme tieto riziká skutočne zažehnali. A výsledkom takisto je, že logicky z tohto vyplýva, že tie splátky dlhu sú čoraz vyššie. Kým tento rok na splátky dlhu zaplatíme 1,2 mld. eur, o tri roky podľa rozpočtu, v roku 2027 to bude 2,4 mld. To znamená o 1,4 mld. každý rok zaplatíme na splátky dlhu, lebo ho máme viac, lebo je drahší o 1,4 mld. eur. Čo by sme si tak mohli kúpiť za 1,4 mld. eur? Napríklad najdrahší diaľničný úsek, napríklad najväčšiu nemocnicu Rázsochy, alebo by sme mohli postaviť 430 km diaľnic, čo je asi tak vzdialenosť do Košíc približne, podľa toho, ktorým úsekom idete, a to by sme mohli robiť každý rok, nie raz. Toľko platíme za dlh namiesto toho, aby sme platili za služby, ktoré potrebujú občania. Tento rozpočet je takisto rozpočet Ficovej drahoty, tak ako jeho konsolidácia a všetko bude drahšie, drahota dopadne na všetkých ľudí. Kým inflácia v Európe klesá, na Slovensku až tak nie, respektíve budúci rok porastie a hlavným dôvodom je tá zvýšená dépeháčka o tri percentuálne body. A mimochodom, ďalší zo sľubov, lacnejšie potraviny. Pamätáte? Tak tie lacnejšie nebudú, tie budú rásť dokonca rýchlejšie najbližšie štyri roky ako všetko ostatné na Slovensku. Potraviny budú drahšie ešte ako všetko ostatné. A tá drahota dopadne na všetkých a dopadne v najväčšej miere na najslabších, nižšiu a strednú vrstvu. Podľa našich výpočtov 900 eur na priemernú trojčlennú domácnosť. Tento rozpočet, a o tom sa dá rozprávať dlho, uvediem len niekoľko príkladov. Je to zároveň rozpočet minulosti... Ináč pán Blcháč nastavuje štandardy toho, ako máme, ako môžme vyrušovať v sále, tak ja by som nebol proti, aby sme, a súhlasím s nimi, aby sme sa ich držali, pán minister. Tento rozpočet je rozpočet minulosti. Konzervuje súčasný stav, prehlbuje existujúce problémy a nemyslí na budúcnosť nás a našich detí, pretože ľuďom berie a na štáte nešetrí nie skoro nič, nešetrí nič. Už to bolo trochu spomínané a ešte to rozvediem. A teda nejde len o desaťtisícové platy, po novom business jety, na ktorých sa budete môcť čoskoro voziť, ale pridali si všetci na svojich rezortoch. Včera sme, na príklade kultúry, mali sme s kolegyňou Zorou Jaurovou tlačovku a sme ilustrovali, ako síce peniaze na kultúru rastú, vyhadzujú desať percent ľudí, tých nepohodlných, samozrejme, ako ináč, a nepridávajú inštitúciám kultúry, ale pridávajú na úrad a manažovať tieto peniaze budú plochozemci. Takto konsolidácia nevyzerá. A podobný, podobný príbeh vidíme na mnohých inštitúciách. Sa tvária, že šetria desať percent na mzdových výdavkoch, na ostatných výdavkoch míňajú viac. A teraz rozpočet minulosti je to aj preto, lebo dusí našu ekonomiku. A to by som z pohľadu ekonóma asi vyzdvihol ako druhý najdôležitejší faktor po tom riziku vysokého dlhu, ktorý tu máme. Pretože jednak daň z finančných transakcií je asi najhoršie opatrenie, aké si pamätám vo svojej ešte stále krátkej kariére. A v kombinácii so zvyšovaním daní najmä teda firiem, ale aj pracujúcich, jednoducho zvýšením daní aktivít plus ešte daň z finančných transakcií, ktorá sa, mimochodom, podobá tak na, skôr na daň z obratu z 90. rokov ako na dobrú, modernú daň, tak dokopy to vytvára veľmi nebezpečný kokteil, ktorý bude znamenať, že budeme rásť pomalšie. Jednoducho bude sa menej dariť biznisu, to znamená, bude menej daní, menej peňazí na sociálne istoty, ktoré chcete zabezpečiť občanom. Jednoducho bude menej na školstvo, na zdravotníctvo, na dôchodky. A tá daň z finančných transakcií je jednoznačne najškodlivejšie opatrenie. Už sme to niekoľkokrát hovorili, ak raz budeme pri moci, takúto daň zrušíme. A hovorím vám, budú pribúdať tie príbehy firiem, ktoré neprídu na Slovensko, lebo sa tu zle podniká, ktoré nerozšíria svoju výrobu, lebo už toho majú dosť a radšej teda už nebudú viacej riskovať a, alebo buď vôbec neprídu, alebo dokonca odídu zo Slovenska. O mnohých sa možno nedozvieme, pretože to je ťažko dokázať, slovo proti slovu, celé je to vždycky komplikovanejšie. Ale čo vám hovorím, že uvidíme, je, že budeme rásť pomalšie, to znamená, budeme mať menší výber daní. A dokonca toto už vidíme. Podľa dát štatistického úradu o raste v treťom štvrťroku tohto roku sme rástli výrazne pomalšie, ako sa očakávalo. Jednoducho to dusenie ekonomiky, ten negatívny vplyv konsolidácie je už tu a hovorím vám, bude sa ešte prehlbovať. A keď som pri tej dani z finančných transakcií, mimochodom, na výbore ste si schválili niekoľko zmien. Všetky by som podpísal, čím menej subjektov a transakcií bude predmetom dane z finančných transakcií, tým lepšie. Ako som povedal, najlepšie všetky, ale výplaty ľudí budú podliehať dani z finančných transakcií. Pán prezident Peter Pellegrini pri podpise konsolidačného balíčka vo svojom vyhlásení povedal, že by sa výplaty nemali vzťahovať na, alebo teda daň z finančných transakcií by sa nemala vzťahovať na výplaty ľudí. Z každej výplaty, ktorú ľudia pracujúci dostanú, si štát zoberie 0,4 %. Toto pripomeňte svojim občanom najbližšie, keď s nimi budete hovoriť! A toto je rozpočet minulosti aj preto, lebo investície nie sú priorita. Pre mňa je také symptomatické, že v rozpočte sa píše, že to je vlastne úspora, keď sa menej minie na hentakú investíciu, tu Valaliky, tam sa menej minú eurofondy, tak ušetríme na spolufinancovaní. V rozpočte je napísané, že to je úspora. Tak to sú odložené investície, ktoré tu nemáme dnes, možno ich budeme mať neskôr, ale to znamená, že na ich benefity si budeme musieť počkať. Je to rozpočet minulosti takisto, pretože, pretože prehlbuje chudobu. Čakal som, že sociálnodemokratická vláda príde so sociálnym rozpočtom. Veď toto ste predsa sľubovali ľuďom, že konsolidácia nepôjde na úkor dosiahnutých sociálnych štandardov. A výsledok? Šetrenie dopadne na sociálne najslabších, na nižšiu strednú vrstvu viac ako na politikov s desaťtisícovými platmi a, prepáčte, sociálni netvori by tento rozpočet nenapísali horšie. Negatívne ovplyvní tých, ktorí potrebujú najviac, jednorodičovské domácnosti, mnohopočetné rodiny aj najchudobnejších dôchodcov, ktorým ste niečo do jedného vrecka dali, ale viac im zoberiete z toho druhého, ako som povedal. A minister financií nám povedal v niektorej relácii, že, teda na opakovanú otázku, že koľko to teda je ten vplyv Ficovej drahoty, a nám na to povedal, že sa dotkne tak, že každý si to môže napočítať, či to bude koľkokoľvek. To je taký terminus technicus na ministerstve financií, koľkokoľvek. Tak my sme to teda prepočítali, bude to tých 900 eur, pán minister. A vyzývam vás, nebuďte zbabelý a povedzte to tým ľuďom. Povedzte napríklad zdravotnej sestre v Spišskej Novej Vsi, kde sme boli, mimochodom, minulý týždeň na výjazde Progresívne Slovensko, že, milá pani, budete naďalej robiť v tej plesnivej nemocnici, budete platiť vyššie dane, zoberieme vám daňový bonus na dieťa, z každej výplaty vám na transakčnej dani zoberieme niekoľko desiatok ročne a zadlžime vás a vaše deti o štyritisíc eur každé z nich. A ešte, aby sme nezabudli, pán premiér vám odkazuje, že to nie je jeho priorita. A pre mňa je toto rozpočet minulosti aj preto, že teda nemyslí na budúcnosť, nemyslí na školstvo, nemyslí na zdravotníctvo. Pre mňa jeden z hlavných hoaxov, ktorý sa podarilo vláde odkomunikovať, že vraj, že vraj školstvu rastú výdavky najviac zo všetkých sektorov. No tak za prvé je to účtovný transfer, keďže kompetencie prechádzajú zo samospráv na centrálnu vládu, tak má viac, ale jednoducho sa to iba presunulo. A keď si zrátame naozaj všetky výdavky, čo teda je neľahká úloha vzhľadom na to, že takýto údaj na prvú v rozpočte nenájdete, ale dá sa vyrátať, tak ten kľúčový message je, že celkové výdavky na vzdelávanie budú v reálnom vyjadrení, to znamená po očistení o infláciu, v skutočnosti klesať. Minulý rok aj tento rok približne 4,5 % HDP platíme na vzdelávanie, do konca volebného obdobia, do roku 2027 to bude niekde okolo štyroch percent. To znamená takmer o pol percenta HDP bude na vzdelávanie menej. A, milí učitelia a učiteľky, vaše peniaze, vašich osemsto eur a valorizácia vašich platov je zatiaľ odložená vo všeobecnej pokladničnej správe, ešte ju nemáte. A podobný príbeh je aj v prípade zdravotníctva. Len veľmi krátko. Školstvo a zdravotníctvo prioritou nie je, ale prioritou je napríklad Robert Kaliňák alebo Andrej Danko. V prípade obrany ten záväzok dve percentá je, samozrejme, legitímny. Je to náš záväzok voči našim partnerom, mali by sme ho splniť. Spôsob, ako to robíme, je však mimoriadne kreatívny. Samozrejme, s minimálnou transparentnosťou, vypnutí hodnoty za peniaze vo všetkých takzvaných strategických investíciách. Prekvapenie, všetky obranné investície sú strategické, nečakali by ste to, že bude pán minister obrany zbrojiť. Ale on nielen zbrojiť, zároveň hovorí, že ako obranný výdavok bude nemocnica, diaľnica na Ukrajinu a neviem čo všetko ešte. A iste, aj nemocnicu a tú diaľnicu potrebujeme, avšak prečo klameme partnerom, že to je výdavok na zbrojenie. Zbrojiť sa v tejto situácii obzvlášť potrebujeme. Bohužiaľ, ale keď chceme byť seriózny partner a chceme, aby nám partneri prišli pomôcť, ak príde k najhoršiemu, tak by sme ich nemali klamať. No a tiež tento rozpočet je rozpočet papalášov. Ľuďom hovoríte, že peňazí je málo a štátna kasa je v zúfalom stave, že sa musia uskromniť a šetriť, avšak pre ministrov tejto vlády, pre jednotlivé rezorty to nepatrí. Pre nich je peňazí dosť. Spomínané desaťtisícové platy, doživotná renta, ministerstvo pre pána Danka s výhľadom na Dunaj, super drahá prezidentská kampaň pre pána Pellegriniho a najnovšie business jety za 80 mil. eur. Dali ste to celkom na frajerov. Minister obrany nám povie, že ide prezbrojiť vojenské lietadlá a kúpi business jety, normálne civilné 15-osobové za 80 mil. eur. Tak na toto ste peniaze našli. Pre mňa to je, to je papalášizmus, ultimate level, to sme tu teda ešte nemali, v takejto situácii platy, renta, business jety. To je to, čo vy odkazujete zdravotnej sestre do Spišskej Novej Vsi. Jednoducho Kamenický konsoliduje a Kaliňák nakupuje. Tiež je to rozpočet, a toto je moja obľúbená, aj keď nezáživná časť, je to rozpočet, ktorý kamufluje realitu. Jednak tá transparentnosť sa prekvapivo pomerne znižuje, ale opäť moja obľúbená kapitola, všeobecná pokladničná správa je opäť jednou z najvyšších v histórii. Je v nej 7,8 mld. Z nej platíme splátky dlhu, objektívne teda treba povedať, ale takisto je to odkladačka pre pána ministra financií. A veľmi krátko vyberiem päť položiek, ktoré tam sú od najmenších. Výdavky na riešenie vplyvov legislatívnych zmien za 53 miliónov. Viete, čo to je? Hypotéky, pamätáte si, predstavili raz pred necelým rokom náplasť na neexistujúci problém, že vraj sa nedajú splácať hypotéky za 53 miliónov. Tie sa, samozrejme, neminú, má ich odložené minister financií a keďže sa neminú a sú označené takto záhadne, nie ako ako rezerva, tak ich môžu minúť na hocičo. A teraz si môžme tipnúť, či ich minú na znižovanie dlhu, alebo na nejaké ďalšie business jety. Nechajme sa prekvapiť. Rezerva na zníženie negatívnych vplyvov rozpočtového hospodárenia, to som už spomínal, už prejedená rezerva. Alebo napríklad výdavky na transfer do štátnych finančných aktív za 750 mil. eur, neviem, na čo to ide. Možno sa to dá zistiť, ale v rozpočte to napísané nie je. Na výbore som sa to nedozvedel. Pán minister, mám otázku, na čo ide 750 mil. do štátnych finančných aktív? Prosím vás, povedzte nám, myslím si, že za takmer miliardovú položku by sme mohli vedieť, na čo idú tieto peniaze. A, samozrejme, transfer finančnej poisťovni za 2,7 mld. To je obrovská suma, ktorou teda vláda musí dofinancovať sekeru v Sociálnej poisťovni, pričom sa žiadne konsolidačné opatrenia v Sociálnej poisťovni nenachádzajú. No a zároveň v neposlednom rade je to rozpočet predčasných volieb. Viete prečo? Pretože oni nám hovoria, že v predvolebnom roku budú konsolidovať najviac za celé volebné obdobie. Teda ešte nepredstavili opatrenia za 1,5 % HDP, čo je, to sú takmer dve miliardy, teda hovoria, že v predvolebnom roku budú konsolidovať o dve miliardy. To sú priam fyzikálne zákony, ktoré v žiadnej slušnej krajine dobrovoľne neurobí žiadna vláda, ktorá chce byť znovu zvolená, nepopulárne veci ak, tak sa robia na začiatku. Vláda hovorí, že ich bude robiť na konci. No, tak to som zvedavý. Ale nielen to. Zároveň platí, spomínate si, dlhová brzda, ktorá hovorí, že do dvoch rokov máte predložiť vyrovnaný rozpočet. Ako to chcete urobiť? Sú tri možnosti, ktoré môžu nastať. Za prvé, predložíte ten vyrovnaný rozpočet, čo je nielen politicky nemožné, obzvlášť v tejto konštelácii, ale v tejto situácii, v ktorej sme, to nedáva ani ekonomický zmysel takto rapídne znižovať deficit. Alebo pripravíte ústavnú novelu. Síce tuná bojujete so sedemdesiatšestkou, ale možno prídete s deväťdesiatkou. Neviem ako, konštruktívnu diskusiu sme tu o tomto zatiaľ nemali, som zvedavý. Alebo opäť oklamete voličov: buď jedným veľkým pozmeňovákom, alebo novým programovým vyhlásením vlády. Som zvedavý. No a keď to zhrniem na záver. Po roku tejto vlády sa ľudia nemajú lepšie, učitelia štrajkujú, lekári podávajú výpovede, policajti odchádzajú, odborári sa chystajú protestovať, parlament je v princípe paralyzovaný, bojujeme tu, teda vy bojujete zo dňa na deň s parlamentnou väčšinou. Vládne chaos, aký sme tu ešte nemali, a s týmto rozpočtom bude len horšie. Ficova drahota sa ešte len začína napĺňať a tá stagnácia sa bude, sa bude ďalej prejavovať v ďalších rokoch. Ja verím, že v diskusii v tejto rozprave sa o týchto témach porozprávame. Položil som niekoľko otázok pánovi ministrovi. Zároveň by som ho rád vyzval, aby nebol zbabelý, aby išiel aj do verejných diskusií v televízii so mnou alebo s ďalšími opozičnými kolegami, aby sme si tieto veci vydiskutovali aj verejne a pred tým, ako bude rozpočet schválený. Pretože prísť s krížkom po funuse, po tom, ako bude schválený, už nie je, nie je veľmi hrdinské. Ďakujem vám pekne za pozornosť a aby som nezabudol Progresívne Slovensko bude, samozrejme, proti tomuto rozpočtu Ficovej drahoty a narastajúceho dlhu. Ďakujem veľmi pekne. (Potlesk.)